36 वर्ष की उम्र में न्यूज़ीलैंड के खिलाफ भारतीय टी-20 टीम में वापसी करने वाले नेहरा के दृढ़ निश्चय की दाद देनी होगी। बाएं हाथ के तेज़ गेंदबाज़ ने अपने 18 साल लंबे अंतराष्ट्रीय क्रिकेट करियर में भारत के लिए शानदार गेंदबाज़ी की है। 1999 में श्रीलंका के खिलाफ टेस्ट मैच से अपने करियर की शुरुआत करने वाले नेहरा ने भारत को विश्व कप 2003 के फाइनल में पहुंचाने में बेहद अहम भूमिका निभाई थी। इस विश्व कप में इंग्लैंड के खिलाफ उन्होंने 6 विकेट लेकर तहलका मचा दिया था।